DA, gaan julle nou vir my 'n posduif ook stuur? | Netwerk24
Deur Tarien van der Linden, Universiteit van Pretoria 06 Mei 2019 12:26
Tarien van der Linden.
Met stemdag wat op ons is, is ek seker 'n groot groep mense is steeds onseker oor waar hulle hul kruisie gaan trek. Kom ons wees eerlik: Uit die 48 partye – ja, jy het reg gelees – ken 98% van die Suid-Afrikaanse bevolking sowat vyf partye, indien nie minder nie. So, vir wie stem 'n mens dan nou?
Al wat ek met sekerheid kan sê, is dat as ek nog een SMS of oproep van ons "geliefde" Blou Party kry, gaan ek 'n opposisieparty stig (aangesien dit die 2019-trend is).
Dit raak irriterend!
So, geagte DA, bemarking is nooit 'n slegte ding nie, en as 'n enkellopende, finalejaarstudent geniet ek dit om so dan en wan aandag te kry, maar om elke dag vyf oproepe en 'n handvol SMS'e te ontvang nader dalk net die vlak van creepiness, en laat my voel asof ek deel van 'n YOU-episode op Netflix is.
Ek moet erken, ek is heel verbaas dat ek nog nie 'n posduif ontvang het wat my vertel vir wie ek moet stem nie, want met die hoeveelheid oproepe wat ek al geïgnoreer het, sou ek dink julle vermoed my telefoon is foutief.
Vir wie stem 'n mens as die enigste drie partye wat werklik 'n kans staan: jou (a) al telkemale maal verkeerd bewys het; (b) jou land afbrand om hul sin te kry; of (c) jou bombardeer met bemarkingsveldtogte wat jou wil dryf daarna om jou foon in die tweede genoemde party se brandende tyres te gaan gooi?
48 partye om voor te stem, maar is daar eintlik 'n party wat dit verdien om te wen?
Tarien van der Linden is tans besig met 'n honeurs graad in musiek (BMus IV) aan die Universiteit van Pretoria.